CELEX: 32021R0769
Language: da
Date: 2021-04-30 00:00:00
Title: Rådets forordning (EU, Euratom) 2021/769 af 30. april 2021 om ændring af forordning (EØF, Euratom) nr. 1553/89 om den endelige ordning for ensartet opkrævning af egne indtægter hidrørende fra merværdiafgiften

11.5.2021   
               
               
                  DA
               
               
                  Den Europæiske Unions Tidende
               
               
                  L 165/9
               
            
         RÅDETS FORORDNING (EU, Euratom) 2021/769
         af 30. april 2021
         om ændring af forordning (EØF, Euratom) nr. 1553/89 om den endelige ordning for ensartet opkrævning af egne indtægter hidrørende fra merværdiafgiften
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 322, stk. 2,
         under henvisning til traktaten om oprettelse af Det Europæiske Atomenergifællesskab, særlig artikel 106A,
         under henvisning til forslag fra Europa-Kommissionen,
         under henvisning til udtalelse fra Europa-Parlamentet (1),
         under henvisning til udtalelse fra Den Europæiske Revisionsret (2), og
         ud fra følgende betragtninger:
         
                     (1)
                  
                  
                     Egne indtægter baseret på merværdiafgiften (moms), som blev fastsat ved Rådets afgørelse (EU, Euratom) 2020/2053 (3) (»de momsbaserede egne indtægter«), bør overdrages til Unionen på den bedst tænkelige måde. I overensstemmelse hermed bør der fastsættes bestemmelser om, hvordan medlemsstaterne overdrager disse egne indtægter til Unionens budget.
                  
               
                     (2)
                  
                  
                     For at gøre det så enkelt og gennemsigtigt som muligt og for at mindske de administrative byrder bør de momsbaserede egne indtægter beregnes på grundlag af en endelig flerårig vejet gennemsnitssats. De nærmere regler for fastsættelse af grundlaget for momsbaserede egne indtægter bør fastsættes på en ensartet måde, således at der gås ud fra indtægter, der faktisk er opkrævet i et givet kalenderår, som den eneste endelige ordning for fastlæggelse af grundlaget for momsbaserede egne indtægter.
                  
               
                     (3)
                  
                  
                     Den endelige vejede gennemsnitssats for momsen for regnskabsåret 2016 i hver medlemsstat bør anvendes som den endelige flerårige vejede gennemsnitssats.
                  
               
                     (4)
                  
                  
                     Samtidig bør der fastlægges en pålidelig og hurtig klageprocedure til bilæggelse af eventuelle tvister, der kan opstå mellem en medlemsstat og Kommissionen vedrørende beløbet for eventuelle berigtigelser af oversigter over grundlaget for momsbaserede egne indtægter, for derved at undgå tidskrævende og bekostelige traktatbrudssøgsmål ved Den Europæiske Unions Domstol.
                  
               
                     (5)
                  
                  
                     For at sikre ensartede betingelser for gennemførelsen af Rådets forordning (EØF, Euratom) nr. 1553/89 (4) bør Kommissionen tillægges gennemførelsesbeføjelser med hensyn til fastlæggelse nærmere regler om proceduren for revidering af berigtigelser af oversigter over grundlaget for momsbaserede egne indtægter og med hensyn til de løsninger og dertil knyttede ændringer, som medlemsstaterne foreslår for at fastlægge visse beløb, der skal tages i betragtning med henblik på at beregne de samlede nettoindtægter fra moms. Disse beføjelser bør udøves i henhold til Europa-Parlamentets og Rådets forordning (EU) nr. 182/2011 (5).
                  
               
                     (6)
                  
                  
                     Forordning (EØF, Euratom) nr. 1553/89 bør derfor ændres i overensstemmelse hermed.
                  
               
                     (7)
                  
                  
                     Af overensstemmelseshensyn bør denne forordning træde i kraft samme dag som afgørelse (EU, Euratom) 2020/2053, og den bør finde anvendelse fra samme anvendelsesdato som nævnte afgørelse, dvs. fra den 1. januar 2021. Ændringerne i denne forordning til forordning (EØF, Euratom) nr. 1553/89 bør imidlertid ikke finde anvendelse på udarbejdelse eller berigtigelser af oversigter over grundlaget for momsbaserede egne indtægter for regnskabsår før 2021 —
                  
               VEDTAGET DENNE FORORDNING:
         
            Artikel 1
            I forordning (EØF, Euratom) nr. 1553/89 foretages følgende ændringer:
            
                        1)
                     
                     
                        Før artikel 1 udgår ordene »Afsnit I Almindelige bestemmelser«.
                     
                  
                        2)
                     
                     
                        Artikel 1 affattes således:
                        
                           »Artikel 1
                           De momsbaserede egne indtægter beregnes ved, at den ensartede bidragssats i artikel 2, stk. 1, litra b), i afgørelse (EU, Euratom) 2020/2053 (*1) anvendes på det grundlag, der fastlægges i overensstemmelse med denne forordning.
                        
                        
                           (*1)  Rådets afgørelse (EU, Euratom) 2020/2053 af 14. december 2020 om ordningen for Den Europæiske Unions egne indtægter og om ophævelse af afgørelse 2014/335/EU, Euratom (EUT L 424 af 15.12.2020, s. 1).«"
                        
                     
                  
                        3)
                     
                     
                        Før artikel 2 udgår ordene »Afsnit II Anvendelsesområde«.
                     
                  
                        4)
                     
                     
                        Artikel 2 affattes således:
                        
                           »Artikel 2
                           De momsbaserede egne indtægter beregnes på grundlag af de afgiftspligtige transaktioner, der er omhandlet i artikel 2 i Rådets direktiv 2006/112/EF (*2).
                        
                        
                           (*2)  Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).«"
                        
                     
                  
                        5)
                     
                     
                        Før artikel 3 udgår ordene »Afsnit III Beregningsmetode«.
                     
                  
                        6)
                     
                     
                        Artikel 3 og 4 affattes således:
                        
                           »Artikel 3
                           
                              1.   For et givet kalenderår beregnes grundlaget for momsbaserede egne indtægter ved at dividere de samlede nettoindtægter fra den moms, som medlemsstaten samme år har opkrævet fra de i artikel 2 omhandlede transaktioner, berigtiget i overensstemmelse med nærværende artikels stk. 2, med den endelige flerårige vejede gennemsnitssats, som beregnet i overensstemmelse med den metode, der er fastsat i artikel 4.
                              Denne endelige flerårige vejede gennemsnitssats udtrykkes i procent efter den beregningsmetode, der er fastsat i artikel 4.
                           
                           
                              2.   De samlede nettoindtægter fra moms, der er omhandlet i denne artikels stk. 1, berigtiges for at tage hensyn til følgende:
                              
                                          a)
                                       
                                       
                                          beløb, der, hvad egne indtægter angår, behandles som transaktioner med oprindelse i eller bestemt for en medlemsstat, selv om de har oprindelse i eller er bestemt for et område, der er omhandlet i artikel 6 i direktiv 2006/112/EF
                                       
                                    
                                          b)
                                       
                                       
                                          beløb, der stammer fra transaktioner, der foretages fra eller til et af de steder, der er omhandlet i artikel 7 i direktiv 2006/112/EF, forudsat at en medlemsstat kan bevise, at indtægten er overdraget til dette sted
                                       
                                    
                                          c)
                                       
                                       
                                          skyldige beløb efter en berigtigelse som følge af en overtrædelse af direktiv 2006/112/EF.
                                       
                                    
                           
                              3.   Det beløb, der beregnes ved anvendelse af denne artikels stk. 1, ganges med den ensartede bidragssats, jf. artikel 2, stk. 1, litra b), i afgørelse (EU, Euratom) 2020/2053 for at nå frem til de momsbaserede egne indtægter, der skal overdrages til Unionens budget.
                           
                        
                        
                           Artikel 4
                           
                              1.   De momsbaserede egne indtægter beregnes på grundlag af kalenderår.
                           
                           
                              2.   Den endelige flerårige vejede gennemsnitssats beregnes efter metoden i stk. 3-8.
                           
                           
                              3.   Den endelige flerårige vejede gennemsnitssats er den procentsats, som hver medlemsstat hver for sig har beregnet for regnskabsåret 2016, i overensstemmelse med bestemmelserne i denne artikel som anvendt før den 1. januar 2021.
                           
                           
                              4.   Den procentsats, som den endelige flerårige vejede gennemsnitssats udtrykkes med, beregnes med fire decimaler.
                           
                           
                              5.   Den endelige flerårige vejede gennemsnitssats skal være efterprøvet og være fri for meddelelser vedrørende udestående punkter, jf. artikel 9, stk. 2.
                           
                           
                              6.   En vejet gennemsnitssats under meddelelse anvendes, indtil de meddelte punkter, jf. artikel 9, stk. 2, er afklarede, og betragtes som den foreløbige flerårige vejede gennemsnitssats.
                           
                           
                              7.   Når de meddelte punkter, jf. artikel 9, stk. 2, er afklarede, erstatter den deraf følgende procentsats den foreløbige flerårige vejede gennemsnitssats og bliver den endelige flerårige vejede gennemsnitssats fra og med regnskabsåret 2021.
                           
                           
                              8.   De budgetmæssige virkninger af en eventuel forskel mellem den foreløbige og den endelige flerårige vejede gennemsnitssats behandles i henhold til den procedure, der er omhandlet i artikel 10b, stk. 5, i Rådets forordning (EU, Euratom) nr. 609/2014 (*3) (»den årlige balanceopgørelse«).
                           
                        
                        
                           (*3)  Rådets forordning (EU, Euratom) nr. 609/2014 af 26. maj 2014 om metoderne og proceduren for overdragelse af de traditionelle egne indtægter og egne indtægter fra moms og BNI og om foranstaltningerne for at opfylde likviditetskrav (EUT L 168 af 7.6.2014, s. 39).«"
                        
                     
                  
                        7)
                     
                     
                        Artikel 5 og 6 udgår.
                     
                  
                        8)
                     
                     
                        Før artikel 7 udgår ordene »Afsnit IV Bestemmelser vedrørende regnskabsføring og overdragelse«.
                     
                  
                        9)
                     
                     
                        Artikel 7, 8 og 9 affattes således:
                        
                           »Artikel 7
                           
                              1.   Senest den 31. juli hvert år tilsender medlemsstaterne Kommissionen en oversigt over det samlede beløb for grundlaget for momsbaserede egne indtægter, beregnet i overensstemmelse med artikel 3, for det foregående kalenderår, på hvilket den i artikel 1 omhandlede ensartede bidragssats skal anvendes.
                           
                           
                              2.   Den i denne artikels stk. 1 omhandlede oversigt skal indeholde alle de nødvendige oplysninger, som er anvendt til fastlæggelse af grundlaget, og som behøves med henblik på de i artikel 2, stk. 4, i Rådets forordning (EU, Euratom) 2021/768 (*4) omhandlede inspektioner.
                           
                           
                              3.   De oplysninger, der anvendes ved fastlæggelsen af grundlaget for momsbaserede egne indtægter, er de senest foreliggende oplysninger på tidspunktet for udarbejdelsen af oversigten.
                           
                           
                              4.   Medlemsstaterne kan anmode om en forlængelse af den i denne artikels stk. 1 omhandlede frist, hvis særlige omstændigheder, som ligger uden for deres kontrol, gør det umuligt at foretage beregningerne i overensstemmelse med artikel 3 og dermed overholde denne frist. En sådan anmodning indgives skriftligt til Kommissionen og redegør for de særlige omstændigheder.
                           
                           
                              5.   Kommissionen kan efter at have behandlet den anmodning, der er omhandlet i denne artikels stk. 4, indrømme én enkelt forlængelse af den i denne artikels stk. 1 omhandlede frist med højst to måneder. Kommissionen aflægger hvert år rapport om antallet af anmodninger og sine hertil svarende afgørelser til det udvalg, der er omhandlet i artikel 13, stk. 1.
                           
                        
                        
                           Artikel 8
                           Senest den 15. april hvert år tilsender medlemsstaterne af budgetmæssige hensyn Kommissionen et skøn over grundlaget for momsbaserede egne indtægter for det følgende regnskabsår.
                        
                        
                           Artikel 9
                           
                              1.   Berigtigelser til de i denne forordnings artikel 7, stk. 1, omhandlede oversigter vedrørende de foregående regnskabsår kan, uanset årsagen til en berigtigelse, kun foretages efter aftale mellem Kommissionen og medlemsstaten.
                              Hvis den berørte medlemsstat og Kommissionen ikke er enige om en berigtigelse, oplyser Kommissionen i en skrivelse denne medlemsstat om den nødvendige berigtigelse. Denne skrivelse anses som »foranstaltninger« som omhandlet i artikel 12, stk. 2, litra c), i forordning (EU, Euratom) nr. 609/2014.
                           
                           
                              1a.   Den berørte medlemsstat kan anmode Kommissionen om at revidere den berigtigelse, som er meddelt i den skrivelse, der er omhandlet i denne artikels stk. 1, andet afsnit, inden for to måneder fra datoen for modtagelsen af denne skrivelse. Revideringen afsluttes ved en afgørelse, der vedtages af Kommissionen senest tre måneder efter datoen for modtagelsen af medlemsstatens anmodning.
                              Hvis Kommissionens afgørelse helt eller delvis reviderer beløbene svarende til den berigtigelse, som er meddelt i den skrivelse, der er omhandlet i denne artikels stk. 1, andet afsnit, overdrager medlemsstaten det pågældende beløb. Hverken en medlemsstats anmodning om revision af berigtigelsen eller et søgsmål med påstand om annullation af Kommissionens afgørelse berører medlemsstatens pligt til at overdrage det til berigtigelsen svarende beløb.
                              Alle berigtigelser til de i artikel 7, stk. 1, omhandlede oversigter samles i en sammenhængende opgørelse, som ændrer de forudgående oversigter vedrørende de pågældende regnskabsår.
                           
                           
                              1b.   Kommissionen kan vedtage gennemførelsesretsakter, der fastsætter nærmere regler om proceduren for den i stk. 1a omhandlede revidering. Disse gennemførelsesretsakter vedtages efter undersøgelsesproceduren, jf. artikel 13, stk. 3.
                           
                           
                              2.   Efter den 31. juli i det fjerde år efter et givet regnskabsår berigtiges de i artikel 7, stk. 1, nævnte oversigter ikke længere, medmindre de pågældende berigtigelser vedrører punkter, som enten Kommissionen eller den pågældende medlemsstat har givet meddelelse om inden udløbet af denne frist.
                           
                        
                        
                           (*4)  Rådets forordning (EU, Euratom) 2021/768 af 30. april 2021 om fastsættelse af gennemførelsesforanstaltninger til ordningen for Den Europæiske Unions egne indtægter og om ophævelse af forordning (EU, Euratom) nr. 608/2014 (EUT L 165 af ..., s. 1).«"
                        
                     
                  
                        10)
                     
                     
                        Før artikel 10 udgår ordene »Afsnit V Kontrolbestemmelser«.
                     
                  
                        11)
                     
                     
                        Artikel 10-13 affattes således:
                        
                           »Artikel 10
                           
                              1.   Senest den 30. april hvert enkelt år giver medlemsstaten Kommissionen meddelelse om eventuelle løsninger og dertil knyttede ændringer, den påtænker at anvende ved fastlæggelsen af de i artikel 3, stk. 2, litra a) og b), omhandlede beløb. De påtænkte løsninger skal i givet fald angive arten af de oplysninger, som medlemsstaten finder hensigtsmæssige, samt omfatte en vurdering af værdien af beregningsgrundlaget for momsbaserede egne indtægter for hver post.
                              Senest den 31. maj samme år tilsender Kommissionen de øvrige medlemsstater de i nærværende stykkes første afsnit omhandlede oplysninger, som den har modtaget fra en medlemsstat.
                           
                           
                              2.   Kommissionen kan vedtage gennemførelsesretsakter om de løsninger og dertil knyttede ændringer, som medlemsstaterne foreslår i overensstemmelse med denne artikels stk. 1. Disse gennemførelsesretsakter vedtages efter rådgivningsproceduren, jf. artikel 13, stk. 2, senest 60 dage efter, at det udvalg, der er omhandlet i artikel 13, stk. 1, har afgivet udtalelse.
                           
                        
                        
                           Artikel 11
                           
                              1.   Efter den i artikel 2, stk. 4, i forordning (EU, Euratom) 2021/768 omhandlede kontrol berigtiges den i nærværende forordnings artikel 7, stk. 1, omhandlede oversigt som fastsat i nærværende forordnings artikel 9.
                           
                           
                              2.   Med hensyn til den i artikel 4, stk. 2, omhandlede endelige flerårige vejede gennemsnitssats vurderer Kommissionen de i artikel 9 omhandlede berigtigelser, som medlemsstaterne har forelagt, for at afklare eventuelle meddelelser om udestående punkter vedrørende den vejede gennemsnitssats.
                           
                        
                        
                           Artikel 12
                           
                              1.   Hver medlemsstat underretter hvert år Kommissionen om alle relevante ændringer i de administrative processer og procedurer, som den anvender i forbindelse med opkrævning af moms, i forhold til de oplysninger, som den tidligere har forelagt.
                           
                           
                              2.   Kommissionen undersøger i samarbejde med hver enkelt medlemsstat, om de i stk. 1 omhandlede processer og procedurer kan forbedres.
                           
                           
                              3.   Kommissionen udarbejder hvert femte år en rapport om de af medlemsstaterne trufne foranstaltninger og opnåede fremskridt med hensyn til opkrævningen af moms samt om eventuelle forbedringer.
                              Kommissionen forelægger Europa-Parlamentet og Rådet den første af disse rapporter senest den 31. december 2025.
                           
                        
                        
                           Artikel 13
                           
                              1.   Kommissionen bistås af Det Rådgivende Udvalg for Egne Indtægter (CCRP moms), der er nedsat ved artikel 7, stk. 1, i forordning (EU, Euratom) 2021/768. Dette udvalg er et udvalg som omhandlet i Europa-Parlamentets og Rådets forordning (EU) nr. 182/2011 (*5).
                           
                           
                              2.   Når der henvises til dette stykke, finder artikel 4 i forordning (EU) nr. 182/2011 anvendelse.
                           
                           
                              3.   Når der henvises til dette stykke, finder artikel 5 i forordning (EU) nr. 182/2011 anvendelse.
                           
                        
                        
                           (*5)  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).«"
                        
                     
                  
                        12)
                     
                     
                        Efter artikel 13 indsættes følgende artikel:
                        
                           »Artikel 13a
                           
                              1.   Kommissionen udarbejder en rapport om den praktiske anvendelse af ordningen for momsbaserede egne indtægter senest den 1. januar 2025. I rapporten angives:
                              
                                          a)
                                       
                                       
                                          antallet af medlemsstater, som stadig anvender en vejet gennemsnitssats, der er genstand for meddelelser vedrørende udestående punkter
                                       
                                    
                                          b)
                                       
                                       
                                          eventuelle ændringer af de nationale momssatser.
                                       
                                    
                           
                              2.   Den i stk. 1 omhandlede rapport skal indeholde en vurdering af, om ordningen for momsbaserede egne indtægter, navnlig den flerårige vejede gennemsnitssats, er effektiv og tilstrækkelig. Rapporten ledsages om nødvendigt af et forslag om ændring af denne forordning med henblik på at beregne den endelige flerårige vejede gennemsnitssats på grundlag af nyere data.«
                           
                        
                     
                  
                        13)
                     
                     
                        Før artikel 14 udgår ordene »Afsnit VI Afsluttende bestemmelser«.
                     
                  
         
            Artikel 2
            Denne forordning træder i kraft på ikrafttrædelsesdatoen for afgørelse (EU, Euratom) 2020/2053.
            Den finder anvendelse fra den 1. januar 2021.
            Artikel 1 finder imidlertid ikke anvendelse på udarbejdelse eller berigtigelser af oversigter over grundlaget for momsbaserede egne indtægter for regnskabsår før 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 30. april 2021.
            
               
                  På Rådets vegne
               
               A.P. ZACARIAS
               
                  Formand
               
            
         
         
            (1)  Udtalelse af 25.3.2021 (endnu ikke offentliggjort i EUT).
         
            (2)  Udtalelse af 8.12.2020 (endnu ikke offentliggjort i EUT).
         
            (3)  Rådets afgørelse (EU, Euratom) 2020/2053 af 14. december 2020 om ordningen for Den Europæiske Unions egne indtægter og om ophævelse af afgørelse 2014/335/EU, Euratom (EUT L 424 af 15.12.2020, s. 1).
         
            (4)  Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).
         
            (5)  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).